張恕寺丞益齋
作者：蘇轍
朝代：宋

paragraphs: 人生不讀書，空洞一無有。
羨君常齋居，散帙滿前後。
開編試尋繹，閱歲行自富。
從橫畫圖出，次第宮商奏。
汪洋畜江河，眇莽包林藪。
興亡數千歲，絡繹皆在口。
顧念今所知，頗覺前日陋。
我家亦多書，早歲嘗竊叩。
晨耕掛牛角，夜燭借鄰牖。
經年謝賓客，饑坐失昏晝。
堆胸稍蟠屈，落筆逢左右。
樂如聽鈞天，醉劇飲醇酎。
自從厭蓬蓽，誤逐功名誘。
初心一漂蕩，舊學皆榛莠。
失足難遽回，撫卷長自詬。
幸君無事年，謂可終身守。
春耕不厭深，秋穫當自受。
金玉或爲災，詩書豈相負。